**Ringerike o-lag www.ringerike-o-lag.no**

**Referat fra styremøtet**

**Torsdag 15.mars, 2018 kl.18.00 - i Færdenveien 7**

**Til stede:** Kristian Kihle (leder), Helge Graffer (Kartutvalget), Anne Guro Nøkleby (Trenings- og rekrutteringsutvalget), Sissel Skovly (Tur-o utvalget)/delvis,

Kari Strande (Arrangementsutvalget), Brede Gundersen (kasserer) og LiveYtrehus (sekretær).

**SAK 10/18 GODKJENNING AV REFERATET FRA STYREMØTET**

**TORSDAG 11.JANUAR**

Referatet er godkjent.

**SAK 11/18 INFORMASJON OG REFERATSAKER**

BuOK-ting tirsdag 13.mars, 2018

Kristian og Live deltok. I tillegg var ROL også representert ved Stig Melling som medlem av styret i BuOK/Unionsmatch og Morten Dåsnes som leder av valgkomiteen/møteleder. Linda Verde fra Sturla ble gjenvalgt som kretsleder med Håvard Hågård fra Konnerud som nestleder. Noringen IL vant konkurransen om størst prosentvis medlemsøkning i 2017, se for øvrig referat på BuOKs hjemmeside.

Møte i Hole idrettsråd 20.mars

Helge G møter fra ROL som observatør.

NOFs ting 10.-11.03.2018

En viktig sak på tinget var styrets forslag om at alle som skal delta i turorientering må være medlem i et idrettslag. Dette har ikke blitt mottatt som noen god idé i klubbene, og Morten Dåsnes som representerte Buskerud krets på tinget, la fram et motforslag som fikk tingets tilslutning, mer om tinget på [www.orientering.no/nyheter](http://www.orientering.no/nyheter)

**SAK 12/18 ENDELIG ÅRSPLAN OG STATUS FRA UTVALGENE**

Arrangementsutvalget

* Endelig årsplan ble lagt fram. Datoer og kart for vår nye sprintkarusell ble fastsatt til 12.4 på Helgelandmoen, 19.4 på Hvalsmoen og 26.4 fra Hole ungdomsskole. Det er for mye snø til at Fossekallen IL kan arrangere sitt første løp i Ringerikskarusellen på Hensmoen som planlagt 2.påskedag. Kari snakker med Tom om ROL isteden kan arrangeres et sprintløp i Hønefoss, og så kan Fossekallen arrangere ett av de karusell-løpene vi er satt opp med til høsten.
* Unionsmatchen er i rute med nøkkelfunksjonene på plass, men det trengs fortsatt mange funksjonærer. Innbydelse ligger i Eventor.
* Verdens orienteringsdag: Det planlegges aktiviteter på flere skoler og på noen bedrifter. Vi samarbeider med Fossekallen IL og Ringerike soroptimistklubb.

Kartutvalget

* Endelig årsplan ble lagt fram. Av eksisterende områder blir Aurenhaugen nytegnet i 2018.

Rekrutterings- og treningsutvalget

* Endelig årsplan ble lagt fram. Sesongen åpnes med en klubbkveld på Helgelandsmoen torsdag 5.april. Sprintkarusellen skal være utgangspunktet for vårens rekrutteringsarbied.

Trim- og tur-o-utvalget

* Ingen endringer av planen etter at den ble lagt fram på årsmøtet.

Styret ga sin tilslutning til de oppdaterte årsplanene, og de blir gjort tilgjengelig på hjemmesida.

**SAK 13/18 KART TIL FRI NEDLASTING FRA HJEMMESIDA**

Kartutvalget la fram et forslag om at PDF-filer av våre kart skal kunne lastes gratis ned fra hjemmesida. Styret var positiv til dette, men det må sikres at store grupper (mer enn 10?) setter seg inn i og overholder VDG-bestemmelsene, og at kartene ikke kan brukes til kommersielle arrangement. Burudåsen og Vik legges ikke på nettet fordi de ligger i landskapsvernområder.

**Vedtak:** PDF-filer av våre kart med unntak av Burudåsen og Vik gjøres tilgjengelig til gratis nedlasting fra vår hjemmeside. Det forutsettes at større grupper må sette seg inn i VDG-bestemmelsene og at kartene ikke brukes kommersielt.

**SAK 14/18 KLUBBMESTERSKAPET**

AU arrangerer klubbmesterskapet torsdag 7.juni på Løvlia, etter samme lest som i fjor.

**SAK 15/18 ØKONOMI**

Brede gikk gjennom økonomien. NOF hadde utbetalt oss dobbelt VO-tilskudd i 2017, halvparten skulle til Tyrving IL for Night Hawk, og vi har betalt NOF tilbake kr 16 896,-.

Etter søknad har Ringerike kommune tildelt oss kulturmidler på kr 12 600,-.

**SAK 16/18 MEDIEPLAN**

AU har diskutert hva som skal med i en medieplan og la fram en skisse til en plan. Denne kan være grunnlag for vårt videre arbeid med en mediestrategi. Det ble etterlyst at vi egentlig kan trenge en informasjonsansvarlig eller et informasjonsutvalg, fordi det blir mye arbeid for utvalgene hvis de skal ta seg av mediedekningen. Annonsering og oppslag på Facebook om den enkelte aktivitet må utvalgene ta seg av, men inntil videre ble vi enige om at AU må bestemme hvem som skal sende inn stoff om hva til Ringerikes blad.

For å aktivisere ungdommene våre til å legge ut stoff på Facebook og på hjemmesida foreslår vi en premiering etter et visst antall innlegg. Live legger fram dette på klubbkvelden den 5.april.

**SAK 17/18 EVENTUELT**

* Søknad er sendt NOF om tilskuddsmidler til Verdens orienteringsdag og rekrutteringsarbeidet
* Søknad er sendt Hole kommune om kulturmidler
* Eggemoen og E16: Et nytt planutkast har kommet med høringsfrist 4.april. Friluftslivsverdien som også omfatter idrett er i planutkastet overraskende bare verdsatt til middels verdi. Den traséen som legges fram som den mest aktuelle, er også den som er mest ødeleggende for vår aktivitet. Vi ønsker å sende et høringsvar til planen, og også at det kommer et leserinnlegg i Ringerikes blad om de negative konsekvensene for o-idretten.

Kristian tar kontakt med Morten Dåsnes og Fossekallen IL for å jobbe videre med

dette.

**Neste møte:** Mandag 10.september hos Brede

*15.03.18*

*Live Ytrehus*

*referent*